**Vyhlásenie o rozporoch**

**k návrhu zákona, ktorým sa mení a dopĺňa zákon č. 329/2018 Z. z. o poplatkoch za uloženie odpadov a o zmene a doplnení zákona č. 587/2004 Z. z. o Environmentálnom fonde a o zmene a doplnení niektorých zákonov v znení neskorších predpisov v znení zákona č. 111/2019 Z. z.**

Návrh zákona sa predkladá s rozpormi so Združením miest a obcí Slovenska.

**1. rozpor k doložke vybraných vplyvov**

**ZMOS zásadne nesúhlasí s tvrdením, že návrh zákona nebude mať žiadny vplyv na rozpočet verejnej správy.**

Vyjadrenie MŽP SR: MŽP SR doplnilo doložku vybraných vplyvov na rozpočet verejnej správy v zmysle pripomienky a záverov rozporového konania na úrovni štátneho tajomníka MŽP SR a preložilo na záverečné posúdenie do Stálej pracovnej komisie Legislatívnej rady vlády SR na posudzovanie vybraných vplyvov pri MH SR, ktorá uplatnila nasledovnú pripomienku:

„Predkladateľ návrhu zákona v doložke vybraných vplyvov, ako aj ostatných častiach materiálu, uvádza nepriamy pozitívny a negatívny vplyv návrhu zákona na rozpočet verejnej správy. S uvedeným konštatovaním sa nestotožňujeme, keďže predkladateľ v časti 2.2.1. Popis návrhu analýzy vplyvov na rozpočet verejnej správy konštatuje, že samotný plánovaný rozpočet Environmentálneho fondu určený na prerozdelenie pre všetky skupiny subjektov podľa § 7 ods. 1 zákona č. 329/2018 Z. z. sa nemení a výška príjmov Environmentálneho fondu účelovo viazaných na prerozdelenie pre tieto skupiny je závislá od množstva odpadov uložených na skládky odpadov a odkaliská, pričom návrh zákona ustanovuje len nový spôsob prerozdelenia týchto finančných prostriedkov Environmentálneho fondu v nadväznosti na doplnenie nového príspevku pre obce. Z uvedeného vyplýva, že materiál nezakladá žiaden vplyv na rozpočet verejnej správy, v súlade s čím žiadame prepracovať doložku vybraných vplyvov, ako aj ostatné časti materiálu.“.

Doložka vybraných vplyvov bola následne upravená v zmysle stanoviska Stálej pracovnej komisie Legislatívnej rady vlády SR na posudzovanie vybraných vplyvov.

**2. rozpor k návrhu zákona všeobecne**

**ZMOS odmieta návrh zákona ako celok. Požaduje, aby dotačná podpora spojená so zrušením výnimky v § 81 ods. 21 písm. d) zákona č. 79/2015 Z. z. o odpadoch bola realizovaná z kapitoly MŽP SR a premietnutá ako záväzný ukazovateľ do návrhu štátneho rozpočtu na roky 2021 - 2023 nárokovo pre všetky mestá a obce.**

Vyjadrenie MŽP SR: Účelom návrhu zákona je zmena prerozdelenia príjmov Environmentálneho fondu z poplatkov za uloženie odpadov na skládky odpadov a na odkaliská. Aj napriek tomu, že ide o postupné rušenie výnimiek povinnosti obce zabezpečiť zavedenie a vykonávanie triedeného zberu biologicky rozložiteľného kuchynského odpadu z domácností, ktoré bolo ustanovené v decembri 2019, MŽP SR sa snaží byť ústretové a hľadá možnosti finančnej podpory obcí. MŽP SR nedisponuje finančnými prostriedkami zo svojej kapitoly štátneho rozpočtu, ktorými by mohol podporiť triedený zber biologicky rozložiteľného kuchynského odpadu z domácností.